
1. CONTEXTUL SOCIAL-POLITIC AL DESFĂŞURĂRII ALEGERILOR
1.1 Miracolul economic polonez  
Perioada guvernării liberale 2007-2015 din Polonia a reprezentat pe plan european o reuşită, reflectată simbolic de nominalizarea fostului premier polonez, Donald Tusk (Platforma Civică), pentru funcţia de preşedinte al Consiliului European. În perioada acestei guvernări, Polonia a înregistrat una dintre cele mai mari creşteri economice din Europa, creştere neîntreruptă din anul 1992 şi până în prezent. Datele arată că din anul 2008 şi până acum, Produsul Intern Brut al Poloniei a crescut cu 25%, fiind singurul stat european care nu a cunoscut recesiunea economică. În anul 2015, creşterea economică a fost de 3,5%, fiind prognozată o creştere de 3,7% în anul 2016. În această perioadă salariile au crescut cu 18%, mai ales în sectorul privat, ceea ce a reprezentat un factor important al creşterii. Bilanţul guvernamental pozitiv evidenţia construirea a mii de kilometri de autostradă şi drumuri, renovarea oraşelor, iar pe plan social, remarcabil era acordarea celui mai lung concediu de maternitate din Uniunea Europeană. 
Analiştii au remarcat faptul că această creştere economică constantă a generat totuşi inegalităţi sociale şi economice
 în aceşti ani fiind organizate numeroase mişcări de protest. În anul 2012 mii de persoane au manifestat contra proiectului de lege care propunea schimbarea vârstei de pensionare de la 60 pentru femei şi 65 ani pentru bărbaţi la 67 ani pentru ambele sexe, începând din anul 2013. Pe piaţa muncii poloneze, ponderea contractelor de muncă pe perioadă determinată (CDD) era foarte ridicată, de 28%, în raport cu situaţia din Uniunea Europeană. În acest context, erau 1,4 milioane lucrători (+500 000 în ultimii 5 ani) aflaţi în situaţie de precaritate, fiind accentuate divizările în rândul populaţiei active. În ultima perioadă au apărut slujbe prost plătite care au creat noua categorie a săracilor care lucrează. Datele arătau că Polonia era o ţară divizată între Vestul industrial, dominat mai ales de Platforma Civică (PO), aflată la putere de opt ani, şi Estul mai agricol, aflat sub influenţa forţelor conservatoare reprezentate de formaţiunea Lege şi Justiţie (PiS). 
Miracolul economic polonez ascundea aşadar inegalităţi regionale şi salariale, 30% dintre polonezi trăind sub nivelul minimum de supravieţuire, iar ceilalţi fiind puternic îndatoraţi. Analizele relevau că punctele forte ale economiei poloneze constau în existenţa unei pieţe de consum de 35 milione locuitori, apropiată de pieţele occidentale, în special integrată pieţii germane; principal beneficiar al fondurilor europene; cu o economie diversificată: agricultură, industrie, servicii; sistem bancar sigur; creştere economică de 3,5%; cu resurse de cărbune etc.
 
În anul 2014, creşterea a fost dinamică, bazată pe cererea internă care influenţează economia de două ori mai mult decât exportul. Influenţele externe, inclusiv diminuarea exporturilor către Rusia au avut un efect limitat. Exporturile (produsele agroalimentare, automobile, maşini, mobilă etc) din zona de est a Europei vor creşte. În 2014, finanţele publice au beneficiat de naţionalizarea fondurilor de pensii din pilonul doi. Se apreciază că deficitul curent este şi va fi compensat prin fondurile europene absorbite până în anul 2020. Punctele slabe erau legate de rata de investiţii scăzută, de nivelul relativ scăzut al cercetării şi dezvoltării, de reculul populaţiei, de manifestarea unor disparităţi importante între regiuni, între regiunile occidentale şi cele centrale, precum şi în regiunile frontaliere dinspre Ucraina şi Bielorusia. Prognozele arătau că datoria externă a Poloniei va fi în anul 2015 de 73% du PIB, faţă de 64% în 2014. O treime din această datorie reprezintă angajamentele companiilor sau băncilor faţă de companiile sau băncile mamă. 
Pe data de 22 septembrie 2014, Donald Tusk a fost desemnat preşedinte al Consiliului European, iar preşedinta Dietei, Ewa Kopacz, l-a înlocuit în funcţia de premier. În luna octombrie 2014 guvernul nou format, condus de Ewa Kopacz a prezentat priorităţile politice în faţa Sejm-ului. Cu acest prilej, premierul  Ewa Kopacz declara că era conştientă că în cei 8 ani de guvernare se făcuseră greşeli, precum ascultările ilegale, când la conducerea guvernului era Donald Tusk
.
Numirea fostului premier Donald Tusk în funcţia de preşedinte al Consiliului European a fost o recunoaştere a importanţei rolului Poloniei în cadrul Uniunii Europene. În interiorul ţării însă s-au făcut comentarii critice referitoare la beneficiile aduse Poloniei de această numire, mai ales legate de faptul că Polonia a vărsat recent 8 milioane euro în Fondul european de investiţii strategice (FEIS), idee susţinută de preşedintele Comisiei Europene Juncker. Presa aprecia că proeuropeanul Donald Tusk a devenit un eurocrat, susţinător mai ales al intereselor europene decât a celor naţionale. Agricultorii polonezi au manifestat, barând drumurile pentru acordarea unor subvenţii care să acopere penalităţile aplicate de UE din cauza supraproducţiei de lapte
. Sindicatul medicilor polonezi OZZL a organizat de asemenea greve la începutul anului 2015 legate de tipul de contracte încheiate cu instituţiile medicale semnate anual cu Casa de asigurări de sănătate. Casa publică pentru sănătate (NSZ) declara că nu avea fonduri suficiente, plătind greu medicii specialişti. Această criză a relevat faptul că, aşa cum susţinea majoritatea specialiştilor, era nevoie de o reformă a sistemului de sănătate.   

Un alt moment tensionat al guvernării a fost legat de restructurarea minelor din Polonia, începută încă din anii `90, procesul nefiind însă încheiat. În acest context, guvernul condus de Ewa Kopacz a încercat să ia unele decizii radicale. În luna ianuarie 2015, guvernul s-a confruntat cu nemulţumirile polonezilor legate de planul de restructurare a minelor de cărbune care prevedea închiderea a 4 mine în Silezia. Principalele motivaţii erau legate de faptul că preţul cărbunelui este în scădere în Europa din cauza afluxului de combustibil venit din SUA şi a preţului scăzut al cărbunelui rusesc. Demn de remarcat este faptul că, în Polonia, cărbunele furnizeză 90% din energia consumată, minele de cărbune folosind în prezent 100 000 de angajaţi. Compania KW, proprietara minelor pe care guvernul voia să le închidă, deţinea 14 mine şi 48 000 persoane angajate. După multe zile de grevă, sindicatele şi guvernul au stabilit un acord de menţinere în funcţiune a minelor de stat. Planul a fost retras pe data de 17 ianuarie, a doua zi de la adoptarea lui în Parlament. 

Pe plan politic, în luna iunie 2014, cotidianul Wprost a publicat un articol despre ascultările telefonice clandestine referitoare la dialogul unor personalităţi publice importante, în urma cărora parchetul a deschis o anchetă. Scandalul ascultărilor telefonice ilegale a dezvăluit un acord, semnat în anul 2011, între ministrul de interne de atunci, Bartlomiej Sienkiewicz, şi preşedintele Băncii Centrale, şi alte relaţii dintre guvern şi unii oameni de afaceri, care au dat naştere unor critici dure din partea opiniei publice.  Acestea au dus la punerea în aplicare a moţiunii de încredere pe data 25 iunie 2014, guvernul rămânând la conducerea ţării cu un vot de 237 pentru şi 203 contra. Publicarea acestor ascultări telefonice au dezvăluit situaţii compromiţătoare pentru imaginea partidului aflat la guvernare. Premierul Donald Tusk a cerut scuze în numele partidului său şi a cerut demisia preşedintelui Parlamentului, Radoslaw Sikorski, şi a altor trei miniştri (Bartosz Arlukowicz, ministru al sănătăţii, Andrzej Biernat, ministrul sportului, Wlodzimierz Karpnski (şeful trezoreriei). 
În luna mai 2015, au fost organizate în Polonia alegerile prezidenţiale în urma cărora fostul preşedinte, Bronisław Komorowski, a fost învins, în mod neaşteptat, de conservatorul Andrzej Duda, cel care a avut drept mentor pe populistul Jaroslaw Kaczynski. În campania sa electorală candidatul conservator a promis în principal scăderea vârstei de pensionare de 67 ani la 65 ani, precum şi scăderea impozitelor pentru veniturile modeste. Încă de la începutul mandatului, preşedintele polonez, Andrzej Duda, a arătat un interes deosebit pentru Ucraina unde a făcut una din primele sale vizite oficiale.
Acest nou context politic  a dus la instalarea unui regim de coabitare dificil, între preşedintele conservator, nou ales, şi guvernul condus de Ewa Kopacz. Mulţi analişti au prognozat blocarea unor măsuri economice guvernamentale importante, preşedintele reuşind blocarea unui proiect de lege referitor la fecundarea in vitro, proiect faţă de care biserica catolică şi-a manifestat respingerea fermă. 

1.2 Schimbări actuale ale sistemului politic polonez

În august 2014, polonezii au celebrat 25 de ani de democraţie, instaurată după căderea sistemului comunist, în anul 1989. Retrospectiva istorică a ultimelor decenii că întreaga transformare politică, economică şi socială s-a realizat, în general, prin consensul major al populaţiei şi clasei politice, având drept obiectiv integrarea europeană şi euro-atlantică, întoarcerea deplină a Poloniei în Europa occidentală. Acest proces amplu s-a realizat însă prin mişcări complexe, adesea contradictorii, prin manifestarea unor clivaje importante, vizibile şi în prezent. Incursiunea istorică punea în evidenţă, de asemenea, faptul că actualele clivaje ale societăţii îşi aveau originea în istoria politică a tranziţiei poloneze.

Încă de la început, scena politică poloneză a fost marcată de confruntarea dintre forţe politice nou create şi mişcarea sindicală Solidarnosc, inclusiv partidele care reprezentau  fantomele trecutului. Acest clivaj a dat naştere unui conflict intens, de lungă durată, numit de analişti, războiul polono-polonez. După anul 1989, spre deosebire de alte ţări post-comuniste, în jocul politic polonez au intrat şi fostele partide comuniste care, cu acordul mişcării  Solidarnosc, au intrat în dialog cu forţele politice democratice nou create. O mare parte a societăţii a considerat acest lucru ca o trădare, iar ineficienţa guvernării mişcării Solidarnosc a alungat-o de la putere. În primii ani, lentoarea reformelor a determinat inguvernabilitatea ţării şi fragmentarea sistemului politic în 16 partide parlamentare. Dezamăgirea politică şi efectele negative ale tranziţiei au determinat întoarcerea la putere, de două ori (în 1993 şi 2001) a foştilor comunişti, reconvertiţi în social-democraţi. Ei au susţinut integrarea europeană şi euro-atlantică a Poloniei, dar guvernarea lor a dus la declanşarea unor scandaluri politico-financiare, în anii 2000, care au afectat profund stânga poloneză. În acest context, la conducerea Poloniei a venit partidul Lege şi Justiţie, condus de  fraţii Kaczynski care au ocupat funcţia de preşedinte şi de premier. Aceştia au promovat reconstrucţia morală a statului, o politică ultraconservatoare şi naţionalistă, scurta lor dominaţie lăsând urme adânci în relaţiile Poloniei cu partenerii europeni. 
Pe plan intern, acest duo politic a dat prioritate reformei justiţiei, luptei împotriva corupţiei şi lustraţiei. Radicalitatea măsurilor a indignat însă o parte a societăţii poloneze şi a creat disfuncţii majore în relaţia cu instituţiile Uniunii Europene, în special cu Germania. Acţiunile întreprinse au creat imaginea în interior a unui stat poliţienesc care practica adesea abuzul de putere, iar în exterior, a dus la cvasi-izolarea ţării. 
Ajungerea la putere a premierului Donald Tusk, în anul 2007, a stabilizat scena politică poloneză după o perioadă de intense conflicte interne şi externe cauzate de iniţiativele fraţilor Kacinski. Catastrofa aeriană de la Smolensk, din 10 mai 2010, a dus la dispariţia preşedintelui ţării, Lech Kaczynski, la încheierea regimului de coabitare politică dificilă. Opoziţia conservatoare a reacţionat dur, unii dezvoltând chiar teoria unui atentat organizat. Dezbaterile în jurul cauzelor catastrofei au dus la o polarizare fără precedent a societăţii poloneze. 

Realegerea lui Donald Tusk în funcţia de premier, în anul 2011, a reprezentat o premieră, întrucât, până atunci, istoria politică agitată făcuse ca, la conducerea Poloniei, în 18 ani, să se afle 12 premieri. Din 1989 şi până în prezent, cu fiecare ciclu electoral,  avusese loc o alternanţă politică. Guvernarea de opt ani a Platformei Civice a reprezentat o continuitate politică fără precedent. Pe data de 22 septembrie 2014, Donald Tusk a fost desemnat preşedinte al Consiliului European, iar preşedinta Dietei, Ewa Kopacz, l-a înlocuit în funcţia de premier. 

Istoria politică recentă a pus în evidenţă unele caracteristici specifice ale dreptei poloneze reprezentate de mai multe formaţiuni politice. Formaţiunea Platforma Civică  s-a definit ca program economic drept un partid de centru-dreapta, promovând un conservatorism moral fără excese. Partidul Lege şi Justiţie  (PiS) , prin programele sale electorale şi de guvernare, s-a definit, din punctul de vedere al programului economic, ca un partid de centru-stânga, dar, în celelalte probleme ale societăţii s-a manifestat ca un partid conservator, naţionalist, foarte apropiat de partidele radicale europene. Un timp, liderul Platformei Civice, Donald Tusk, a fost susţinut de Lech Wałęsa, ulterior, reprezentanţii sindicatului Solidarność au susţinut politica fraţilor Kaczyński din PiS. 
În Polonia, ţară în care, conform sondajelor de opinie, un sfert din populaţie se declara de stânga, are în prezent  particularitatea deosebită de a nu avea niciun partid de stânga care să depăşească 10% din voturi, la ultimele alegeri locale obţinând 8,24% din voturi. La alegerile prezidenţiale, candidata Alianţei Stângii democratice (SLD), Magdalena Ogorek, a obţinut în primul tur 2,4% din voturi, iar înaintea alegerilor legislative din octombrie 2015, sondajele arătau că aceste partide nu intrau în Parlament. Una din explicaţii este legată de faptul că revendicările sociale ale partidelor de stânga poloneze sunt foarte apropiate de cele ale formaţiunii de dreapta Lege şi Justiţie care a promovat, în acelaşi timp, solidaritatea, naţionalismul şi valorile creştinismului. Acest partid a preluat rolul de principal partid de opoziţie. 

În legislatura 2011-2015 în Parlament au fost reprezentate 7 partide politice:
- Platforma civică (PO), partidul premierului Ewa Kopacz, creat în anul 2001, a avut 197 deputaţi şi 61senatori;
- Lege şi Justiţie (PiS), partid de opoziţie , condus de Jaroslaw Kaczynski, fondat pe data de 13 iunie 2001, a avut 134 deputaţi şi 32 senatori;
- Partidul Popular (PSL), partid centrist şi agrarian, membru al coaliţiei guvernamentale, un partid fondat în 1895, condus de Janusz Piechocinski, a avut 38 deputaţi şi 2senatori;


- Alianţa Stângii Democratice (SLD), partid social-democrat creat în anul 1991, condusă de Leszek Miller, a avut 35 deputaţi şi niciun senator. 

- Zjednoczona Prawica - Polska Razem (dreapta reunită) condusă de Jaroslaw Gowin a avut 16 deputaţi;  

- Mişcarea Ta (RP), partid liberal şi anticlerical fondat în 2011 de Janusz Palikot, a avut 11deputaţi;

- Bialo-Czerwoni (Roşii şi Albii) a avut 4deputaţi;
Minoritatea germană a avut 1 deputat.

4 senatori au fost înscrişi ca independenţi.
În luna noiembrie 2014, în Polonia, au fost organizate alegerile locale câştigate de partidul Lege şi Justiţie cu un scor electoral strâns de 26,85 % din voturi devansând Platforma Civică (PO), formaţiune aflată la guvernare (26,36 % din voturi). Partidul ţărănesc (PSL) a obţinut un scor electoral important (23,68 %). În acest context, analiştii politici au apreciat că victoria partidului Platforma Civică a fost relativă, majoritatea lor permiţându-le să guverneze în sud-estul ţării. În 15 alte regiuni coaliţia guvernamentală a rămas la putere. 

Alegerile prezidenţiale din mai 2015 au fost cele mai strânse alegeri din istoria politică a Poloniei, preşedintele fiind ales, pentru un mandat de cinci ani, prin scrutin uninominal majoritar în două tururi. 
Preşedintele Republicii are atribuţii restrânse în raport cu preşedintele Consiliului de Miniştri, dar poate respinge prin veto care nu poate fi ridicat de Camera Inferioară a Parlamentului decât cu o majoritate calificată de tre cincimi din voturi. Candidatul Andrzej Duda a desfăşurat campania prezidenţială centrându-se pe probleme sociale, în timp ce contracandidatul său, Bronisław Komorowski, a pus în prim plan probleme legate de apărarea naţională. Andrzej Duda a preluat funcţia de Preşedinte al republicii pe data de 6 august 2015.

Andrzej Duda, în vârstă de 43 ani, un fost profesor de drept, a intrat în politică în anul 2005, devenind în acelaşi an secretar de stat în Ministerul justiţiei. În anul 2008 el a devenit colaborator apropiat al fraţilor Kaczynski. Unii analişti au apreciat că studiile acestui tânăr politician, începute după 1990, au dat garanţia că el aparţine unei generaţii noi de politicieni, care ar putea închide vechiul conflict între preşedinţie şi executiv. Alţi analişti însă l-au considerat o simplă marionetă a fraţilor Kaczynski. El a promovat lupta împotriva capitalului străin, care nu plăteşte impozite, al băncilor străine, a contestat vechiul contract încheiat de Polonia cu compania Airbus. El a subliniat că în urma acestor contracte creşterea economică s-a făcut numai în beneficiul unora
. Pentru electoratul polonez Andrzej Duda a reprezentat înnoirea, schimbarea politică, fiind ales în mai 2014 ca eurodeputat. La alegerile prezidenţiale, campania sa electorală s-a desfăşurat în stil american, prin contact direct, permanent, cu alegătorii. Victoria sa electorală a reprezentat revanşa politică a conservatorilor faţă de liberalii aflaţi la guvernare de opt ani. În turul al doilea, el a primit de asemenea voturile candidatului Pawel Kukiz care a afirmat că a venit vremea schimbării. 

Prin rezultatele înregistrate la alegerile prezidenţiale din mai 2015 electoratul polonez a arătat clar opţiunea pentru schimbarea politică. Această a doua victorie electorală consecutivă a conservatorilor a confirmat ascensiunea constantă a acestui partid. Cu acest prilej s-a exprimat sancţionarea spectaculoasă a partidului centrist Platforma Civică, aflat la guvernare timp de opt ani, şi care se îndepărtase de valorile pentru care militase anterior. Se aprecia că acest partid s-a aşezat confortabil la putere, cu politicieni compromişi, fără liderul său important, Donald Tusk, plecat la Bruxelles. Unii analişti politici internaţionali au considerat că alegerea în funcţia de Preşedinte a tânărului conservator Andrzej Duda, membru al partidului populist Lege şi Justiţie, a exprimat nevoia electoratului de reînnoire politică, dar şi primul pas pentru posibila întoarcere la putere a unui regim conservator, populist, autoritar
. 

Odată cu primul tur al alegerilor prezidenţiale, a fost organizat, la iniţiativa fostului preşedinte, Bronislaw Komorowski, un triplu referendum referitor la introducerea scrutinului uninominal majoritar, în două tururi, pentru alegerea deputaţilor, la menţinerea finanţării partidelor politice de către stat, la unele prevederi fiscale legate de admiterea de către administraţia fiscală a bunei credinţe a contribuabilului. Unele partide politice, precum Partidul Lege şi Justiţie au îndemnat electoratul să nu voteze scrutinul uninominal majoritar în două tururi pentru alegerea deputaţilor, nici menţinerea finanţării partidelor politice. În acest context, referendumul nu a fost validat, fiind cea mai slabă participare înregistrată vreodată la un vot naţional în istoria Poloniei
. Unii analişti au explicat această situaţie prin faptul că votul s-a desfăşurat într-o perioadă dificilă, de recompunere politică, înaintea începerii campaniei pentru alegerile legislative din 25 octombrie 2015.
 În contextul manifestării tensiunilor preelectorale, cele două propuneri au reflectat strategii diferite ale celor două mari formaţiuni politice aflate în competiţie. Analiştii au remarcat faptul că fostul şi noul preşedinte s-au confruntat, folosind referendumul ca armă politică.  Centrul de sondare a opiniei publice a realizat un studiu care arăta că 1 din 2 polonezi nu înţelegea miza acestui scrutin care costa peste 25 milione de euro.
La câteva luni de la alegerea surprinzătoare a lui Andrzej Duda în funcţia prezidenţială, polonezii urmau să aleagă reprezentanţii în cele două Camere ale Parlamentului. 
Înaintea desfăşurării alegerilor legislative din 25 octombrie 2015, partidul Platforma Civică (PO), se afla în dificultate, întrucât pierduse scrutinul prezidenţial, deşi Bronislaw Komorowski fusese dat învingător în toate sondajele de opinie anterioare. De cealaltă parte, partidul de opoziţie Lege şi Justiţie (PiS), era plasat într-o poziţie favorabilă. 
2. ALEGERILE LEGISLATIVE DIN 25 OCTOMBRIE 2015
2.1 Teme ale campaniei electorale

În campania electorală, Platforma Civică (PO) a adus în prim plan bilanţul economic pozitiv al celor opt ani de guvernare. În acelaşi timp, partidul a încercat să valorifice politic şi electoral teama populaţei de reîntoarcere a lui Jaroslaw Kaczynski la conducerea ţării, a unei coaliţii care anterior fusese simbolul haosului politic, a autoritarismului. Premierul Ewa Kopacz a avertizat că se poate reîntoarce atitudinea ostilă Europei care ar putea aduce ţara în situaţia Greciei. În campania electorală, premierul Ewa Kopacz  a afirmat că doreşte stabilitatea ţării şi combaterea stilului autoritar. În acest context, Platforma Civică s-a prezentat ca un partid al libertăţii individuale, opus  tendinţelor de control exercitate de forţele conservatoare şi de statul de tip  confesional. Întreaga campanie s-a desfăşurat punând în prim plan dosarele societale şi culturale, considerate mize principale ale acestor alegeri. 

Premierul Ewa Kopacz a încercat să convingă polonezii că a înţeles lecţia dată de electorat la alegerile prezidenţiale şi că partidul său va încerca să răspundă problemelor populaţiei. În timpul campaniei s-a încercat combaterea imaginii de partid al patronilor de întreprinderi, propunându-se crearea unui fond de peste 470 milioane euro în vederea creşterii salariilor celor din sectorul public, salarii îngheţate din anul 2010. În luna august 2015 premierul Ewa Kopacz a decis efectuarea unui turneu în ţară la bordul unui tren, turneul fiind numit Trenul pentru Ewa (Kolej ma Ewe). Turneul a început în Silezia, principala regiune minieră a ţării care a înregistrat o rată ridicată a şomajului, multe oraşe fiind părăsite.  

În programul electoral al Platformei Civice s-a propus îmbunătăţirea nivelului de trai al tuturor polonezilor: creşterea salariului minim, a pensiilor mici, accesul pe piaţa forţei de muncă, mai ales pentru tineri, care ar putea fi scutiţi, până la vârsta de 30 ani, de aplicarea impozitului pe venit, construirea a noi locuinţe. Premierul Ewa Kopacz a promis scăderea numărului contractelor de muncă pe perioadă determinată, transformarea sistemului de contribuţii sociale plătite de antreprenori şi angajat. 
Liderii Platformei civice au avertizat că prin revenirea la putere a conservatorilor Polonia riscă să devină o Republică confesională. Cu o imagine reconstruită, folosind tineri politicieni, partidul Lege şi justiţie încearcă să remoralizeze scena politică, societatea poloneză. În umbra celor tineri au rămas politicieni conservatori radicali, precum Jaroslaw Kaczyński. Unii analişti se îndoiau că acest partid va fi capabil să aplice un program economic eficient şi să împlinească numeroasele promisiuni electorale făcute în timpul campaniei. 

Partidul Lege şi Justiţie a vrut să profite la maximum de dinamica electorală determinată de victoria candidatului său la alegerile prezidenţiale. După alegerea candidatului partidului Dreptate şi Justiţie, Andrzej Duda, 53 ani, în funcţia prezidenţială, a fost reînnoită componenţa acestei formaţiuni. Pe data de 20 iunie 2015, liderul formaţiunii Lege şi Justiţie a declarat, în mod surprinzător, că nu va candida la funcţia de premier, anunţând candidatura Beatei Szydlo, în vârstă de 53 ani, vice-preşedintă a partidului, deputată, şefa campaniei electorale victorioase a lui Andrzej Duda la alegerile prezidenţiale. Această decizie politică devenise necesară, întrucât persoana lui Jaroslaw Kaczynski era deja foarte controversată. El a declarat că echipa Beatei Szydlo este singura care poate obţine şi câştigarea alegerilor legislative, Polonia având nevoie de o nouă generaţie politică şi de feţe noi. 
Ani de zile viaţa politică poloneză a fost dominată de duelul dintre Donald Tusk şi  Jaroslaw Kaczynski, preşedintele partidului Lege şi Justiţie, premier în perioada 2006-2007. Acesta din urmă nu s-a prezentat la alegerile prezidenţiale atunci când favorit era Bronislaw Komorowski, cel care, în acea perioadă a câştigat alegerile. La alegerile prezidenţiale din anul 2015 Jaroslaw Kaczynski a admis candidatura necunoscutului Andrzej Duda, care urma să reprezinte înnoirea partidului. Imaginea tradiţională a celor doi fraţi gemeni care au dominat partidul a fost înlocuită cu cea a unei femei mature, eficiente şi moderate. Ea a desfăşurat o campanie intensă pe teren, vorbind direct cu oamenii, abandonând vechile obsesii ale liderilor anteriori. În timpul campaniei, presa poloneză a rămas totuşi circumspectă faţă de posibila întoarcerea la putere a partidului Lege şi Justiţie care ar fi putut monopoliza toate pârghiile puterii
. 
Partidul Lege şi Justiţie a lansat aşadar în confruntarea politică o politiciană capabilă să se confrunte tot cu o altă femeie, premierul Ewa Kopacz. Alegerile legislative erau aşadar momentul opţiunii între două femei aflate la conducerea politică a partidelor lor, caz unic în istoria politică a ţării.

În campania electorală, partidul Lege şi Justiţie (PiS) a contracarat bilanţul guvernamental pozitiv al premierului Ewa Kopacz, subliniind că această guvernare a fost rea, a dus la dezvoltare inegală şi nedreaptă, fapt subliniat de sloganul electoral al acestui partid Polonia în ruine! 
Pe plan social, partidul a promovat programul său conservator, clerical şi favorabil controlării economiei de către stat. În campania electorală partidul Lege şi Justiţie a prezentat un program foarte apropiat de poziţia bisericii catolice în problemele societăţii. Demn de remarcat este faptul că în Polonia catolicii au poziţii radicale, neexistând un curent capabil a susţine laicitatea, ceea ce a permis bisericii catolice să intervină puternic în deciziile politice ale statului în toate domeniile. 

Ca partid eurosceptic, partidul Lege şi Justiţie s-a opus constant unei mai mari integrări a Poloniei în Uniunea Europeană, apărând identitatea naţională, valorile tradiţionale şi suveranitatea ţării. În domeniul politicii europene, poziţia conservatorilor polonezi a avut puternice accente naţionaliste şi eurosceptice. În ultimul timp, Jaroslaw Kaczynski s-a inspirat din politica premierului ungar Viktor Orban (FIDESZ-MPP), aprobând inclusiv decizia acestuia de a taxa mai mult companiile multinaţionale şi întreprinderile străine din diferite sectoare economice (energie, telecomunicaţii, finanţe şi distribuţie). Jaroslaw Kaczynski a anunţat că doreşte introducerea în Polonia a taxării băncilor şi întreprinderilor de distribuţie, adoptarea unor măsuri de limitare a profitului transferat de societăţile non-poloneze din Polonia.  Demn de semnalat este faptul că în Polonia 2/3 din bănci şi marea majoritate a firmelor de distribuţie sunt deţinute de străini, fiind în prezent impozitate cu 19%, taxa unică de impozitare a venitului şi a societăţilor. 
În campania electorală, Beata Szydlo a afirmat că noul tip de impozitare va permite finanţarea promisiunilor electorale legate de scăderea impozitelor pentru întreprinderile poloneze, gratuitatea îngrijirii medicale pentru pwersoanele de peste 75 ani, noi alocaţii pentru familiile cu copii, măsuri cu o valoare de 9,3 milioane euro. Ea s-a declarat apărătoarea populaţiei vulnerabile, propunând introducerea unei tranşe de impozitare pentru veniturile cele mai ridicate şi, invers, diminuarea taxelor pentru cei mai săraci. Partidul Lege şi Justiţie a criticat starea precară a infrastructurii şcolilor şi a celei de transport care afectează accesul tuturor cetăţenilor polonezi la educaţie, la locuri de muncă sau la servicii de sănătate. 
Criza imigranţilor din Europa a constituit un element determinant al campaniei electorale. Beata Szydlo nu a ezitat să prezinte un tablou sumbru al situaţiei, deşi în luna septembrie, sondajele de opinie arătau că polonezii erau majoritar favorabili sprijinirii acestora. Ulterior, atitudinea lor s-a schimbat considerabil, 70% din polonezi, fiind reticenţi cu privire la primirea refugiaţilor. Statul polonez va acorda viză pentru o perioadă de trei luni unor familii, primele 60 de familii fiind deja primite în Polonia. Biserica catolică poloneză a făcut apel pentru sprijinirea creştinilor refugiaţi din Siria. În această ţară, războiul a ucis 230000 de persoane şi a provocat plecarea a 4 milioane de refugiaţi. Înaintea conflictului, în Siria erau 1,2 milioane creştini, respectiv 5% din populaţia ţării. 

Pentru alegerile legislative din octombrie 2015, unele partide de stânga din Polonia au decis pe data de 18 iulie 2015 unificarea sub sigla Stânga Unită (ZL, Zjednoczona Lewica):  Alianţa Stângii Democratice (SLD), condusă de Leszek Miller; Mişcarea ta (TR, Twoj Ruch) a lui Janusz Palikot; Partidul Socialist condus de Boguslaw Gorski; Verzii şi Uniunea muncii (UP), conduse de Waldemar Witkowski. În campania electorală, în programul coaliţiei de stânga au fost incluse 15 puncte principale centrate pe ideea de justiţie socială, precum creşterea salariului minim la 594 euro, creşterea pensiilor, diminuarea impozitelor pe venit pentru cei defavorizaţi, scăderea vârstei de pensionare care în prezent este de 67 ani. Alte partide de stânga au refuzat să se alieze acestei coaliţii:  Razem (Împreună), partid format de tineri intelectuali radicali, după modelul  Podemos din Spania, sau Bialo-Czerwoni (Roşii şi Albi), creat de Grzegorz Napieralski, fost lider al Alianţei Stângii Democratice SLD (2008-2011) şi Andrzej Rozenek, fost purtător de cuvânt al formaţiunii Mişcarea ta. Acest partisd şi-a propus să atragă electoratul dezamăgirt de Platforma civică. 
În luna mai 2015, Ryszard Petru, economist legat de reformele aplicate de Leszek Balcerowicz, a fondat formaţiunea liberală Modern PL, cu intenţia de a atrage tinerii cu diplome şi antreprenori, votanţi ai Platformei Civice .

În luna septembrie 2015, institutele de sondare a opiniei publice arătau un avans de patru puncte (34-30%) al formaţiunii Lege şi Justiţie (PiS), condus de Jaroslaw Kaczynski, 
 faţă de partidele aflate la guvernare. Stânga Unită (ZL) urma a obţine 5% din voturi, sub pragul electoral de 8% pentru alianţele politice. Scenariile formării viitorului guvern erau legate aşadar de scorul electoral obţinut de fiecare din partidele de centru-dreapta, care, în cazul neobţinerii majorităţii absolute, puteau forma o coaliţie de guvernare cu alte partide. 

2.2 Rezultatele alegerilor şi semnificaţia lor politică
Parlamentul polonez bicameral este format din Dieta (Sejm), Camera Inferioară, cu  460 deputaţi, şi Senatul, Camera Superioară, cu 100 membri. Cele două Camere se pot reuni în Adunarea Naţională (Zgromadzenie Narodowe) în anumite situaţii speciale. Alegerile legislative se desfăşoară la un interval de patru ani. cu excepţia listelor care reprezintă minorităţile naţionale, orice partid politic trebuie să obţină cel puţin 5% din voturile exprimate, iar coaliţiile trebuie să obţină 8% din voturi. Alegerile pentru Dietă se desfăşoară în 41 circumscripţii electorale care aleg între 7-20 deputaţi. La alegeri pe liste se pot înscrie partidele politice şi grupurile formate din cel puţin 15 cetăţeni. listele trebuie să aibă susţinerea a cel puţin 5000 alegători din circumscripţia electorală în care aceştia candidează. Senatorii sunt aleşi prin vot universal direct prin scrutin majoritar într-un singur tur. Fiecare circumscripţie alege câte un senator. Candidatul la postul de senator trebuie să primească susţinerea a cel puţin 3000 alegători din circumscripţie. Vârsta minimă de canditură pentru mandatul de deputat este de 21 ani, iar pentru mandatul de senator, de 30 de ani. 


Conform datelor oficiale
, rezultatele alegerilor legislative au fost următoarele:
	Partidele politice 
	              % voturi
	      Număr mandate

	Dreptate şi Justiţie (PiS)
	             37,58
	                242

	Platforma Civică (PO)
	              24,09
	                 133

	Lista Pawel Kukiz
	                8,81
	                   44

	Modern PL Nowoczesna (.N)
	                 7,6
	                   22 

	Partidul Popular PSL
	                5, 13
	                   18

	Stânga Unită ZL
	                 7,55
	                     0

	Minoritatea germană
	                    
	                     1


Participarea la vot a fost superioară celei de la alegerile precedente (+2,68 points) fiind de 50.9% . 

La alegerile pentru desemnarea membrilor Dietei, partidul de opoziţie Lege şi Justiţie (PiS), partid etatist, conservator, eurosceptic, ataşat identităţii catolice a Poloniei, condus de Jaroslaw Kaczynski, a obţinut 37.58% din voturi şi 242 mandate (+85 în raport cu alegerile precedente din 9 octombrie 2011) în Dietă. El a devansat Platforma Civică (PO), partidul premierului Ewa Kopacz, care a obţinut 24.09% din voturi, respectiv 133 mandate (-74). Listele lui Pawel Kukiz, cântăreţ de rock şi candidat protestatar, au obţinut al treilea loc la alegerile parlamentare, cu 8.81% din voturi, respectiv 44 mandate, după ce, la alegerile prezidenţiale din mai 2015, obţinuse 20,8% din voturi. Partidul Nowoczesna (.N), partidul economistului liberal Ryszard Petru, a reuşit să obţină 7.6% din voturi şi 22 mandate. Partidul Popular (PSL), partid centrist şi agrarian, condus de fostul premier Janusz Piechocinski, a obţinut 5.13% din voturi şi 18 mandate(-10). Coaliţia Stângii Unite (ZL, Zjednoczona Lewica), a obţinut 7,55% din voturi, sub pragul electoral de 8% necesar unei coaliţii pentru a intra în Dieta poloneză. Pentru prima dată după 1989, stânga poloneză nu va mai fi reprezentată în Parlament. Analiştii au remarcat faptul că, într-o ţară catolică, tradiţionalistă, noua stângă pare prea europenizată, iar polonezii sunt nemulţumiţi de unele decizii ale Europei.  
Rezultatele alegerilor pentru ocuparea locurilor din Senat au fost următoarele:  Partidul Lege şi Justiţie a obţinut 61 mandate; Platforma Civică a obţinut 33 mandate; Partidul Popular 1 mandat, şi 5 mandate de independenţi.
Fostul premier, Ewa Kopacz (PO), a recunoscut înfrângerea electorală, subliniind că în ultimii ani, Polonia a progresat economic, lăsând ţara într-o situaţie echilibrată şi de creştere. Înfrângerea partidului Platforma Civică a fost interpretată de majoritatea analiştilor politici prin faptul că această formaţiune a plătit electoral uzura produsă de cei opt ani de guvernare. În ciudat înregistrării unei creşteri economice constante, societatea a rămas marcată de mari inegalităţi de dezvoltare, polonezii de rând nebeneficiind de dinamismul economic. Mulţi analişti polonezi au subliniat faptul că, paradoxal, PIB-ul a crescut, s-a îmbogăţit, dar polonezii au sărăcit
. O altă cauză a fost faptul că, în ultimii ani, politicienii aflaţi la conducerea ţării s-au desprins de nevoile reale ale societăţii, fiind implicaţi în scandaluri şi arestări care au destabilizat şi decredibilizat electoral partidul.  

Platforma Civică nu a ştiut să comunice cu societatea,  iar partidul de opoziţie a valorificat această ruptură. Din punct de vedere electoral, partidul aflat la guvernare nu a ştiut să promoveze imaginea schimbării, nu a anticipat mişcările electorale ale adversarului, mizând în continuare pe ideea fricii faţă de reîntoarcerea lui Jaroslaw Kaczynski la conducerea ţării. Platforma Civică a obţinut rezultate economice pozitive, păstrând o creştere economică constantă, evitând recesiunea economică în timpul crizei, dar nu a reuşit să se reinventeze politic, mai ales după plecarea lui Donald Tusk de la conducerea partidului. Analiştii politici au subliniat că Platforma Civică a pierdut alegerile din mai multe motive: s-a îndepărtat de profilul electoratului polonez care a considerat că în unele probleme ale societăţii şi în politica economică a devenit prea liberal; scandalurile financiare grave (legate de Amber Gold, OFE), ascultările telefonice ilegale; decalajul între imaginea favorabilă creată de anumite media şi poziţia reală a publicului; suspiciunea lansării unor sondaje de opinie deformate; interpretarea prea favorabilă a performanţelor economice ale ţării în raport cu anii anteriori şi situaţia populaţiei; politica economică prea liberală care a transformat Polonia într-o mică colonie pentru companiile multinaţionale; explozia datoriei publice. Partidul aflat la putere de 8 ani era considerat arogant, uzat de putere, rupt de nevoile reale ale populaţiei. Schimbarea atitudinii guvernului în problema refugiaţilor a constituit picătura care a umplut paharul atitudinii servile faţă de Berlin şi  Bruxelles. Donald Tusk, fostul lider al Platformei Civice, nu a pregătit preluarea puterii în partidul său, iar acesta nu a ştiut să se reînnoiască, în confruntarea cu noul val al opoziţiei. Electoratul Platformei Civice a fost totdeauna un electorat mai volatil şi sedus uşor de noile partide create, în timp ce electoratul conservator a fost considerat disciplinat, consecvent, cu un nucleu dur de 25-30% din voturi. Datele arată că 50% din electoratul partidului Platforma Civică nu a mai votat cu acesta la actualele alegeri.
Partidul Lege şi Justiţie (PiS) a reuşit aşadar să câştige alegerile legislative şi să obţină majoritatea absolută în Parlament, după ce, acum cinci luni, candidatul lui, câştigase alegerile prezidenţiale. În urma alegerilor, în următorii patru ani, Partidul Lege şi Justiţie va putea guverna singur ceea ce constituie o premieră în istoria politică poloneză de după 1989. Conform datelor sociologice, Partidul Lege şi Justiţie nu a atras numai electoratul celor defavorizaţi, al perdanţilor tranziţiei economice, al mediilor rurale şi puternic religioase, ci şi numeroşi tineri preocupaţi de precarizarea provocată de şomaj. Partidul care va prelua guvernarea a promovat un discurs anti-imigraţie, foarte popular în Polonia. Rezultatele alegerilor au confirmat faptul că aspiraţia spre bunăstare a populaţiei este foarte puternică în Polonia, deşi situaţia ţării este apreciată ca pozitivă. Criza imigranţilor din Europa a favorizat succesul electoral al conservatorilor. Polonezii au votat masiv conservatorii catolici eurosceptici care au făcut numeroase promisiuni sociale populiste şi au exprimat teama faţă de sosirea în ţară a a refugiaţilor din Orientul Apropiat, cu riscul creării unor tensiuni în raport cu UE, Rusia şi Germania. În cadrul societăţii, conservatorii vor încerca să promoveze ideile bisericii catolice referitoare la avort, fecundarea in vitro şi la consolidarea cathesismului în şcoli.
Rezultatele alegerilor legislative au confirmat că sistemul politic polonez se află în plin proces de reconfigurare, conservatorii câştigând guvernarea şi dominând cele două Camere ale Parlamentului. Unii analişti consideră că, pe plan intern, se va produce întoarcerea în forţă a conservatorismului social şi naţionalist polonez. Acesta va avea drept caracteristici principale concentrarea pe interesele naţionale şi pe menţinerea identităţii culturale şi naţionale, fără a susţine însă extrema-dreaptă. Ca şi alte forme de conservatorism naţional din Europa, conservatorismul naţional polonez este legat de conservatorismul social, fiind susţinute revedincări sociale, familia tradiţională, stabilitatea socială. Familia este privită drept centrul identităţii, solidarităţii naţionale. Acest tip de politică susţine de asemenea menţinerea ordinei şi limitarea imigraţiei
. Pe plan economic conservatorii polonezi susţin naţionalismul economic. 
Majoritatea analiştilor politici au apreciat că preluarea guvernării de către partidul Lege şi Justiţie va antrena o schimbare a politicii Poloniei la nivel european. În toţi aceşti ani, Polonia a avut statutul de elev bun al Europei. Timp de opt ani, strategia lui Donald Tusk a fost aceea de a face din Polonia o ţară aflată în centrul Europei, realizând o reapropiere istorică faţă de Germania, duşmanul tradiţional al ţării. El a folosit metoda negocierilor cu majoritatea statelor europene, inclusiv cu Franţa, cu care a rezolvat problema lucrătorilor detaşaţi. În cele din urmă, Polonia a admis şi cotele impuse de refugiaţi. La zece ani de la intrarea Poloniei în Uniunea Europeană, această ţară a devenit un partener important, implicat puternic în decizia politică comunitară. 
După aceste alegeri legislative, Polonia, membră a UE şi NATO, va întări aripa ţărilor eurosceptice care vor încerca să reformeze Uniunea Europeană, deşi Polonia nu a fost niciodată anti-europeană, dar a susţinut ideea Europei naţiunilor şi a reducerii rolului instituţiilor comunitare.  Analiştii apreciază că partidul Lege şi Justiţie, va pune în prim plan interesele naţionale în raport cu interesele europene, dorind o Uniune mai mult economică decât politică
. Rezultatele alegerilor legislative din 25 octombrie 2015 au pus în poziţie puţin confortabilă pe Donald Tusk al cărui mandat are puţine şanse a fi reînnoit în anul 2017.  
Rezultatele alegerilor legislative din 25 octombrie 2015 au dus la virajul spre dreapta a politicii din Polonia, confirmând unele tendinţe care se manifestă la nivel european: constituirea unui bloc al ţărilor din centrul şi estul Europei (Polonia, Ungaria, Slovacia) care se opune tendinţei acceptării refugiaţilor în Europa. Votul din Polonia a întărit poziţia apărării valorilor naţionale în cadrul Europei. Reîntoarcerea la valorile naţionaliste este unul din semnalele pe care l-a dat ascensiunea din ultimii ani a partidelor populiste, a dreptei radicale din Europa
. Aceste fenomene politice relevă că această criză prin care Europa a trecut în ultimii cinci ani nu a fost numai o criză economică sau monetară, ci şi o criză morală şi cultural-politică. 

Partidul Lege şi Justiţie este membru al Grupului Conservatorilor şi Reformiştilor Europeni din Parlamentul European, alături de conservatorii britanici, iar Jaroslaw Kaczynski a declarat că partidul său va face ceea ce fac şi alte partide europene, adică va apăra interesele  proprii ale Poloniei, opunându-se integrării ţării sale în zona euro într-un viitor apropiat. El a mai afirmat că oricum această deecizie se va lua prin organizarea unui referendum. Beata Szydlo a susţinut acest punct de vedere afirmând că această decizie nu este în prezent o preocupare pentru Polonia. Victoria acestui partid naţionalist şi eurosceptic reprezintă o provocare la nivel european
, deşi, paradoxal, Polonia este una din ţările care, în ultimul deceniu, a beneficiat cel mai mult de aderarea la Uniunea Europeană.  Anii de tristă amintire a fraţilor gemeni Kaczynski, creatorii aşa numitei republici monozigote
 din perioada 2005-2007, au lăsat urme adânci la Bruxelles. Această victorie electorală reprezintă motive de îngrijorare, întrucât partidul câştigător se opune politicii repartizării refugiaţilor, în contextul în care, întreg grupul de la Vişegrad (Polonia, Ungaria, Slovacia, Republica Cehă) s-a opus planului de relocalizare a imigranţilor. Cancelarul german Angela Merkel a criticat Europa Centrală şi de Est pentru lipsa de solidaritate. Recent, Jaroslaw Kaczynski nu a ezitat să acuze musulmanii că poartă charia în unele zone din Suedia sau imigranţii ca fiind purtători ai unor riscuri majore. 
Marea provocare a viitorului guvern va fi aceea de a atenua elementele negative ale unei politici populiste şi naţionaliste accentuate, astfel încât să evite greşelile făcute anterior (în mandatul 2005-2007). Polonia este una din ţările europene beneficiare ale fondurilor europene, de care are nevoie în continuare pentru dezvoltare. În perioada 2014-2020, Polonia va primi 82,5 miliarde €, echivalentul bugetului său anual. În timpul campaniei electorale, Beata Szydlo, a afirmat că Uniunea Europeană este casa noastră, dar polonezii trebuie să facă ceea ce fac şi alte state: să apere propriile interese naţionale. 
 
Rezultatele alegerilor legislative au asigurat noului guvern condus de majoritatea absolută în Parlament, iar în aceste condiţii, Beata Szydło a devenit preşedinta Consiliului de Miniştri. 

Preşedintele Republicii a subliniat că venirea la putere a guvernului a avut loc în condiţii excepţionale, deţinând în acelaşi timp majoritatea absolută în Parlament, ceea ce reprezintă o responsabilitate imensă.  

Noul guvern polonez, constituit de Partidul Lege şi Justiţie (PiS) şi condus de Beata Szydlo, a depus juramântul pe data de 16 noiembrie 2015. 

Noul cabinet polonez are următoarea componenţă
:
Beata Szydło – Premier (PiS)
Piotr Gliński  - Prim vice-premier; ministrul culturii şi patrimoniului naţional (PiS)
Mateusz Morawiecki - Vice-premier; ministrul dezvoltării - Independent
Jarosław Gowin - Vice-premier; ministrul ştiinţei şi educaţiei superioare (Poland Together)
Antoni Macierewicz – Ministrul apărării naţionale (PiS)
Witold Waszczykowski – Ministrul Afacerilor Externe (PiS)
Mariusz Błaszczak – Ministrul de Interne şi Administraţiei (PiS)
Zbigniew Ziobro – Ministrul Justiţiei (United Poland)
Paweł Szałamacha – Ministrul Finanţelor (PiS)
Anna Streżyńska – Ministrul digitalizării 

Krzysztof Tchórzewski – Ministrul Energiei (PiS)
Anna Zalewska – Ministrul Educaţiei Naţionale (PiS)
Andrzej Adamczyk – Ministrul Infrastructurii şi Construcţiilor (PiS)
Elżbieta Rafalska – Ministrul Familiei, Muncii şi Politicilor Sociale (PiS)
Jan Szyszko – Ministrul Mediului (PiS)
Krzysztof Jurgiel – Ministrul Agriculturii şi Dezvoltării Rurale (PiS)
Mariusz Kamiński – Ministrul coordonării Forţelor Speciale (PiS)
Witold Bańka – Ministrul Sportului şi Turismului 
Konstanty Radziwiłł – Ministrul Sănătăţii (Poland Together)
Jerzy Kwieciński – Vice- ministru al dezvoltării (PiS)
Din Comitetul premierului fac parte:

Beata Kempa- şeful cancelariei
Konrad Szymański – Ministrul Afacerilor Europene 
Adam Lipiński – Ministrul relaţiei cu Parlamentul 
Henryk Kowalczyk – şeful Comitetului Consiliului de Miniştri
Elżbieta Witek – şeful cabinetului-purtător de cuvânt 

Beata  Szydło s-a născut în anul 1963, într-o familie de mineri din sudul Poloniei, aproape de Oswiecim (Auschwitz), regiune pe care a apărat-o activ în timpul guvernării Ewei Kopacz, cea care a susţinut un plan de închidere a minelor. După studiile de etnografie efectuate la Universitatea Jagellon din Cracovia, ea a lucrat la muzeul oraşului, la departamentul de folclor. Beata  Szydło este considerată o persoană foarte apropiată de mediul catolic, având doi fii, unul dintre ei fiind în anul patru al seminarului
. Beata  Szydło s-a angajat în politică în anul 1995, fiind consilier judeţean, iar la vârsta de 35 ani a fost aleasă primar al oraşului său natal Brzeszcze, funcţie în care a stat până în anul 2005, când a devenit deputat. Ca om politic a fost foarte rezervată, departe de presă, până în anul 2010, când a devenit vice-preşedinta partidului Lege şi Justiţie. Activitatea competentă din comisia parlamentară de finanţe au impus-o ca o persoană respectabilă, ea făcând parte din aripa moderată a acestui partid. În ceea ce priveşte interpretarea accidentului aviatic din Smolensk în care şi-a pierdut viaţa Lech Kaczynski, fratele geamăn al lui Jaroslaw Kaczynski, ea a avut o poziţie rezervată, nesusţinând numeroasele teorii ale complotului lansate cu acest prilej. Spre deosebire de Jaroslaw Kaczynski şi Andrzej Duda, ea a fost rezervată şi în timpul crizei refugiaţilor. De multe ori ea a invocat numele lui Jaroslaw Kaczynski care a deschis drumul ascensiunii ei politice. Beata  Szydło a rămas tot timpul loială preşedintelui partidului, Jaroslaw Kaczynski, fapt ironizat de altfel într-un clip electoral în care ea repeta continuu: preşedintele are totdeauna dreptate!. Beata  Szydło a fost cea care a condus campaniile electorale victorioase ale partidului Lege şi Justiţie, motiv pentru care, după alegeri, militanţii partidului au scandat numele său. În timpul acestor campanii, Beata  Szydło a ştiut să se adreseze celor care au pierdut şi suferit în timpul tranziţiei, au plătit preţul afirmării miracolului economic polonez. Imaginea sa de persoană moderată a cucerit electoratul polonez tradiţional.
Noul premier, Beata Szydlo, are la dispozitie 14 zile pentru a-şi prezenta programul de guvernare în faţa Parlamentului, în care, în urma alegerilor legislative din 25 octombrie 2015, formatiunea sa deţine majoritatea absolută.

Ideea principală a campaniilor electorale a acestui partid a fost cea legată de faptul că polonezii trebuie să beneficize de creşterea economică a ţării, neîntreruptă timp de 25 de ani. 
În primele 100 de zile guvernul a propus adoptarea a 14 proiecte de lege importante. Obiectivul de a aloca 330 miliarde euro pentru dezvoltarea întreprinderilor poloneze pare însă, conform opiniilor specialiştilor, puţin probabil de realizat. Noul guvern va trebui să îndeplinească numeroasele promisiuni electorale făcute în campania electorală: scăderea vârstei de pensionare la 60 pentru femei şi la 65 ani pentru bărbaţi, actualmente 65 ani pentru femei şi 67 ani pentru bărbaţi; reducerea impozitelor pentru polonezii cu situaţii modeste; creşterea salariului minim; scăderea TVA-ului; mărirea alocaţiilor pentru copii la 117 euro pentru firecare copil; asigurarea gratuităţii mendicamentelor pentru persoanele cu vârste de peste 75 ani, sprijinirea IMM-urilor poloneze, un nou sistem de impozitare, crearea a 1,2 milioane noi locuri de muncă pentru a combate şomajul şi emigrarea tinerilor. etc. Valoarea acestor măsuri a fost evaluată la aproximativ 9-14 miliarde euro. Programul economic al noului guvern va include aşadar măsuri care ar trebui puse în aplicare în primele 100 de zile, în principal promisiunile sociale şi economice, generoase, dar şi foarte costisitoare
.  În domeniul energiei guvernul a propus protejarea industriei cărbunelui şi renegocierea pactului asupra climatului şi energiei, semnat în anul 2008, de premierul liberal Donald Tusk, considerat contrar intereselor naţionale ale Poloniei. Vice-premierul Piotr Glinski, ministru al culturii a anunţat, de asemenea, repolonizarea presei, controlate în prezent de capitalul străin. El a precizat că Opera Naţională şi Muzeul Naţional vor fi transformate în instituţii culturale naţionale
. 
Unii reprezentanţi ai Partidului Lege şi Justiţie, printre care şi consilierul lui Jaroslaw Kaczynski, Piotr Glinski, au afirmat că doresc repolonizarea economiei şi introducerea unei taxe în sectorul bancar şi pentru întreprinderile care se ocupă cu marea distribuţie, încercând să se limiteze transferul profiturilor în străinătate al marilor companii străine prezente în Polonia. Unii analişti polonezi au remarcat faptul că 2/3 din bănci şi majoritatea marilor companii de distribuire sunt deţinute de străini şi că partidul Lege şi Justiţie vrea să pună în aplicare un model autoritar, diferit de democraţiile occidentale clasice.
 Ei considerau de asemenea că Jaroslaw Kaczynski, deşi nu va fi premier, va avea un rol important în nominalizarea directorilor televiziunii publice, Băncii Naţionale şi ai altor instituţii şi companii publice. Partidul Lege şi Justiţie a propus de asemenea realizarea reformei constituţionale instituţionale, administrative pentru întărirea puterii Preşedintelui, reformarea puterii executive bicefale în favoarea unui sistem politic mai centralizat, reforma justiţiei.  

Presa poloneză a comentat că din noul guvern fac parte unele personalităţi controversate precum ministrul apărării Antoni Macierewicz, ministrul justiţiei Zbigniew Ziobro, şi coordonatorul serviciilor speciale, Mariusz Kaminski. Aceştia au, din perioada 2005-2007, o imagine de oameni politici duri. Antoni Macierewicz este cel care a susţinut public ideea atentatului rus în explicarea accidentului aviatic din 2010 de la Smolensk. Aprecieri pozitive din parte presei a avut ministrul dezvoltării,  Mateusz Morawiecki, cel care a condus, din anul 2007, Banca  Zachodni (grupul Santander), a treia bancă a ţării. Nominalizarea ministrului comunicaţiilor Anna Strezynska a fost apreciată pozitiv, ca o recunoaştere a meritelor sale deosebite în acest domeniu. 

Şeful diplomaţiei poloneze, Witold Waszczykowski, este, de asemenea, unul din reprezentanţii vechii echipe din anii 2005-2007, considerat de media un politician eurosceptic, anti-rus şi pro-american. Viitorul ministru de externe, Witold Waszczykowski, a dat asigurări că Polonia îşi va respecta angajamentele asumate de precedentul guvern liberal, de primire a peste 9.000 de refugiati în cadrul planului european de relocalizare. Anterior preluării funcţiei, el declarase la televiziunea publică TVP Info
 că: „..sute de mii de sirieni au sosit în ultimul timp în Europa. S-ar putea face o armată din ei...Zeci de mii de bărbaţi tineri sar din bărcile lor gonflabile, cu iPad-ul în mână, şi, în loc să ceară mai întâi ceva de băut sau de mâncare, întreabă unde îşi pot încărca telefonul mobil. Ar putea merge să lupte pentru a-şi elibera ţara, cu ajutorul nostru”.
La nici o săptămână de la venirea la putere a partidului conservator Lege și Justiție (PiS), la propunerea premierului Beata Szydlo, șefii celor patru servicii de informații și contrainformații din Polonia au plecat din funcții
. Comisia parlamentară de control asupra serviciilor din Polonia, s-a reunit și a aprobat propunerea, prezentată de noul prim-ministru Beata Szydlo, de „plecare din funcții la cerere” a celor patru șefi de servicii secrete: șefii celor două servicii civile, Agenția de Informații (AW) și Agenția de Securitate Internă (ABW), și șefii celor două servicii militare, Serviciul de Informații Militare și Serviciul de Contraspionaj militar. 
Ministrul de externe al Poloniei – Witold Waszczykowski  a declarat presei că nu este vorba despre o răzbunare, ci despre o despărțire de oameni care nu și-au dovedit eficienţa.” Acesta a declarat la postul de televiziune TVN24 că neînlocuirea şefilor serviciilor secrete ar fi reprezentat o amenințare chiar mai mare decât aceea venită din exterior și că, în ultimii ani, Agenția de Securitate Internă a făcut poliție politică. 

